Der er en del, du skal forholde dig til, inden du begynder et byggeri. I bygningsreglementet er der nogle overordnede krav til tagets materiale og konstruktioner. Taget skal være modstandsdygtigt over for brand, sikret mod fugtskader, korrekt ventileret og isoleret. Ved udskiftning af taget skal du overholde de samme krav som ved et nybyggeri. Det kan nemt betyde, at isoleringen skal forbedres.
Du skal typisk ikke søge kommunen om tilladelse til at skifte taget. Der kan dog være regler i en lokalplan fra boligområdet, som stiller krav til tagbelægning. Du skal derfor også kende til lokalplanen.
Lokalplaner er forskellige fra kommune til kommune, så du skal finde den, der gælder for din kommune og undersøge, om der er krav til tagbelægningens type og udformning. Hvis dit hus er fredet, vil der være særlige krav.
Du skal først modtage en skriftlig tilladelse, hvis du vil gå imod lokalplanens krav, før du påbegynder arbejdet. Ellers kan du godt regne med at skulle rive det hele ned igen på egen regning. Derefter skal du sikre dig, at der ikke er servitutter pålagt din ejendom. Det er en bestemmelse, der kan stille særlige krav til for eksempel tagets udformning eller farve.
Uanset er det en god idé at få en snak med kommunens tekniske forvaltning, inden du påbegynder et større tagprojekt.